b'\n_START_ARTICLE_\nL\xc3\xa4nsiranta\n_START_PARAGRAPH_\nL\xc3\xa4nsiranta (arab. \xd8\xa7\xd9\x84\xd8\xb6\xd9\x81\xd8\xa9 \xd8\xa7\xd9\x84\xd8\xba\xd8\xb1\xd8\xa8\xd9\x8a\xd8\xa9\xe2\x80\x8e, a\xe1\xb8\x8d-\xe1\xb8\x8ciffa l-\xc4\xa0arbiyya; hepr. \xe2\x80\x8f\xd7\x99\xd7\x94\xd7\x95\xd7\x93\xd7\x94 \xd7\x95\xd7\xa9\xd7\x95\xd7\x9e\xd7\xa8\xd7\x95\xd7\x9f\xe2\x80\x8e, Yehuda veShomron) on alue L\xc3\xa4hi-id\xc3\xa4ss\xc3\xa4, historiallisen Palestiinan alueella. Nimi tarkoittaa Jordanjoen l\xc3\xa4nsirantaa. Jordania valtasi alueen vuosien 1948\xe2\x80\x931949 Israelin itsen\xc3\xa4isyyssodassa ja Israel miehitti sen vuonna 1967 k\xc3\xa4ydyss\xc3\xa4 kuuden p\xc3\xa4iv\xc3\xa4n sodassa. L\xc3\xa4nsirannan pinta-ala on 5\xc2\xa0607 km\xc2\xb2. Vuodesta 1994 osissa L\xc3\xa4nsirantaa on toiminut rajoitettu palestiinalaisten itsehallinto. Arabit katsovat, ett\xc3\xa4 It\xc3\xa4-Jerusalem kuuluu L\xc3\xa4nsirannan alueeseen, mutta Israel on liitt\xc3\xa4nyt sen Jerusalemin kuntaan ja talousalueeseen. Alueella asuu 1\xc2\xa0873\xc2\xa0476 ihmist\xc3\xa4, joista valtaosa on palestiinalaisia arabimuslimeja, joista monet asuvat suurissa ja k\xc3\xb6yhiss\xc3\xa4 pakolaisleireiss\xc3\xa4. Loput ovat p\xc3\xa4\xc3\xa4osin juutalaisia, jotka ovat muuttaneet alueelle Israelin miehitetty\xc3\xa4 sen takaisin kuuden p\xc3\xa4iv\xc3\xa4n sodassa. Alueella asuu yhteens\xc3\xa4 noin 240\xc2\xa0000 juutalaissiirtokuntalaista Israelin valtion taloudellisesti tukemissa siirtokunnissa._NEWLINE_Alueesta noin 60\xc2\xa0% on arabiasukkailta suljettua siirtokunta-, sotilas-, turvallisuusvy\xc3\xb6hykett\xc3\xa4. Palestiinalaishallinnon alaisuudessa on noin 20\xc2\xa0%. Alueen p\xc3\xa4\xc3\xa4kaupunki on Ramallah ja suurimmat kaupungit ovat Hebron, Nablus, Betlehem ja Jeriko. _NEWLINE_YK, Euroopan unioni ja Arabiliitto pit\xc3\xa4v\xc3\xa4t siirtokuntia laittomina. Toisin sanoen kansainv\xc3\xa4linen yhteis\xc3\xb6 katsoo Israelin miehitt\xc3\xa4v\xc3\xa4n niit\xc3\xa4. L\xc3\xa4nsirannan kysymys on osa Israelin\xe2\x80\x93Palestiinan konfliktia. _NEWLINE_L\xc3\xa4nsirannasta k\xc3\xa4ytet\xc3\xa4\xc3\xa4n my\xc3\xb6s nimityst\xc3\xa4 Cisjordania, joka tulee latinasta ja tarkoittaa "t\xc3\xa4ll\xc3\xa4 puolen Jordania". Nimi Cisjordan on k\xc3\xa4yt\xc3\xb6ss\xc3\xa4 useimmissa romaanisissa kieliss\xc3\xa4. L\xc3\xa4nsirannan vastakohtana puhuttiin ennen Transjordanista, nykyisest\xc3\xa4 Jordaniasta. Ne israelilaiset, jotka katsovat alueen kuuluvan Israeliin kutsuvat sit\xc3\xa4 usein historiallisilla Juudean ja Samarian nimill\xc3\xa4._NEWLINE_Pohjois-L\xc3\xa4nsiranta on viljavaa alueetta, jossa kasvatetaan oliiveja ja hedelmi\xc3\xa4. Pienet perheyritykset valmistavat my\xc3\xb6s muun muassa sementti\xc3\xa4 ja tekstiilej\xc3\xa4 vaikka investoinnit alueelle ovat olleet v\xc3\xa4h\xc3\xa4isi\xc3\xa4. Alue on riippuvainen Israelin alueella olevista ty\xc3\xb6paikoista. Alueen taloudellinen kehitys on ollut hidasta resurssien puutteen ja arabien ja juutalaisten v\xc3\xa4listen yhteenottojen vuoksi. Nykyisell\xc3\xa4 Donald Trumpin hallinnon alaisuudessa ty\xc3\xb6skentelev\xc3\xa4ll\xc3\xa4 Yhdysvaltain Israelin suurl\xc3\xa4hettil\xc3\xa4\xc3\xa4ll\xc3\xa4 on kummisiirtokunta L\xc3\xa4nsirannalla.\n_START_SECTION_\nHistoria\n_START_PARAGRAPH_\nL\xc3\xa4nsiranta kuului aiemmin yhteen muun historiallisen Palestiinan kanssa, joka nyky\xc3\xa4\xc3\xa4n muodostaa Israelin valtion. Ottomaanien menetetty\xc3\xa4 L\xc3\xa4hi-id\xc3\xa4n alueensa ensimm\xc3\xa4isess\xc3\xa4 maailmansodassa Palestiinasta tuli Ison-Britannian mandaatti, jota se hallitsi toisen maailmansodan loppuun saakka. Sodan j\xc3\xa4lkeen Palestiinassa asuville juutalaisille ja arabeille alettiin suunnitella itsen\xc3\xa4isyytt\xc3\xa4. YK:n suunnitelmassa mandaatti jaettiin kahtia; juutalaiset saivat Israelin ja arabit alueen, johon kuuluivat muiden muassa L\xc3\xa4nsiranta ja Gaza. Suunnitelman mukaan Jerusalem ei olisi kuulunut kumpaankaan valtioon, vaan se olisi ollut kansainv\xc3\xa4lisess\xc3\xa4 hallinnossa. V\xc3\xa4litt\xc3\xb6m\xc3\xa4sti t\xc3\xa4m\xc3\xa4n j\xc3\xa4lkeen islamilaiset naapurimaat hy\xc3\xb6kk\xc3\xa4siv\xc3\xa4t Israeliin. Kun sota oli ohi, Israel ja sen islamilaiset naapurit jakoivat Palestiinan arabien maat. L\xc3\xa4nsirannan sai Jordania, Gazan Egypti. Jerusalemin vanha kaupunki joutui L\xc3\xa4nsirannan osana my\xc3\xb6s Jordanialle, mutta sen l\xc3\xa4nsipuolelle syntyneet, etup\xc3\xa4\xc3\xa4ss\xc3\xa4 juutalaisten asuttamat esikaupungit Israelille, jonka alueeseen t\xc3\xa4ten tuli Jerusalemin kohdalle L\xc3\xa4nsirannan sis\xc3\xa4\xc3\xa4n ty\xc3\xb6ntyv\xc3\xa4 kieleke._NEWLINE_Jordania miehitti L\xc3\xa4nsirannan sodan lopussa 1949 ja liitti sen virallisesti itseens\xc3\xa4 1950, mutta ainoa maa maailmassa, joka tunnusti liitoksen, oli Iso-Britannia. Niinp\xc3\xa4 L\xc3\xa4nsirannan ei voida kansainv\xc3\xa4lisen oikeuden mukaan sanoa miss\xc3\xa4\xc3\xa4n vaiheessa olleen laillisesti osa Jordaniaa, vaikka maa sit\xc3\xa4 hallitsikin. Suurehko m\xc3\xa4\xc3\xa4r\xc3\xa4 Palestiinan arabeja j\xc3\xa4i sek\xc3\xa4 Israelin ett\xc3\xa4 Jordanian hallitsemille alueille, L\xc3\xa4nsirannalle kuitenkin selv\xc3\xa4sti enemm\xc3\xa4n. Jordania nostatti mielell\xc3\xa4\xc3\xa4n palestiinalaisissa katkeruutta ja vaatimuksia Israelin hallitsemien alueiden arabeille palauttamiseksi, mutta kansainv\xc3\xa4linen yhteis\xc3\xb6 hyv\xc3\xa4ksyi yleisesti Israelin laillisiksi rajoiksi sen hallussa sodan j\xc3\xa4lkeen olleet alueet._NEWLINE_Kuuden p\xc3\xa4iv\xc3\xa4n sodassa 1967 Israel valtasi L\xc3\xa4nsirannan ja alkoi miehitt\xc3\xa4\xc3\xa4 sit\xc3\xa4. N\xc3\xa4in sen hallussa oli koko vanha Palestiinan mandaatti lukuun ottamatta sen Jordan-virran it\xc3\xa4puolella ollutta osaa - nykyist\xc3\xa4 Jordanian valtiota (80\xc2\xa0% mandaatista). Arabimaiden ja er\xc3\xa4iden muiden islamilaisten maiden perustama ja rahoittama palestiinalaisten vapautusj\xc3\xa4rjest\xc3\xb6 PLO terrorisoida Israelia L\xc3\xa4nsirannan ja Gazan itsen\xc3\xa4ist\xc3\xa4miseksi sek\xc3\xa4 Israelin tuhoamiseksi. My\xc3\xb6hemmin, vuonna 1988 Jordania luopui kaikista vaatimuksistaan L\xc3\xa4nsirantaan PLO:n hyv\xc3\xa4ksi._NEWLINE_Oslon sopimuksessa Israel sitoutui vet\xc3\xa4ytym\xc3\xa4\xc3\xa4n osasta L\xc3\xa4nsirantaa. T\xc3\xa4st\xc3\xa4 huolimatta Israel h\xc3\xa4\xc3\xa4t\xc3\xa4\xc3\xa4 edelleen palestiinalasia kodeistaan, ja purkaa n\xc3\xa4iden talot. Yleens\xc3\xa4 talot puretaan eritt\xc3\xa4in lyhyell\xc3\xa4 varoitusajalla, vain muutaman tunnin. Taloja puretaan, vaikka asukkaat olisivat jo maksanut Israelille sakkoja siit\xc3\xa4, ett\xc3\xa4 he asuvat Israelin miehitt\xc3\xa4m\xc3\xa4ll\xc3\xa4 alueella. Asukaat ovat toisinaan yritt\xc3\xa4neet tuloksetta todistaa, ett\xc3\xa4 he asuvat suvuiltaan perimill\xc3\xa4\xc3\xa4n mailla, mutta sill\xc3\xa4 ei ole aina vaikutusta purkup\xc3\xa4\xc3\xa4t\xc3\xb6ksiin.'